ZAPISNIK
13. sjednice Vijeća Mjesnog odbora Dankovec
održane dana 18. lipnja 2026. u prostorijama objekta mjesne samouprave
Dankovec, Slanovečka 19, s početkom u 19,00 sati

NAZOČNI ČLANOVI VIJEĆA:
Ivica Ivanović, Vlado Svibovec, Matija Bognar, Katarina Budak i Dražen Zrinski
Predsjedava: Ivica Ivanović, predsjednik Vijeća
Zapisnik vodi: Dražen Zrinski
      	Predsjednik konstatira, da  je nazočno 5 od ukupno 5 članova Vijeća, što znači da Vijeće može pravovaljano odlučivati, te otvara 13. sjednicu Vijeća Mjesnog odbora.  
Predsjednik daje na verifikaciju zapisnik 12. sjednice.
      	Bez rasprave, jednoglasno, Vijeće prihvaća tekst zapisnika 12. sjednice Vijeća Mjesnog odbora Dankovec, održane 21. svibnja 2026.godine.
Na prijedlog predsjednika, Vijeće jednoglasno prihvaća dnevni red 
DNEVNI RED
1. Zaključak o prijedlogu lokacija za obnovu vertikalne signalizacije – donošenje zaključka;
1. Zaključak o prijedlogu za gradnju potpornog zida u ulici Pukleki – donošenje zaključka;
1. Zaključak o prijedlogu za proširenje kolnika u Slanovečkoj cesti – donošenje zaključka;
1. Zaključak o prijedlogu lokacija za rješavanje problematike slivno-oborinske odvodnje – donošenje zaključka;
1. Pitanja, prijedlozi i obavijesti.

Ad 1.   Zaključak o prijedlogu lokacija za obnovu vertikalne signalizacije – donošenje zaključka;
            Nakon provedene rasprave, Vijeće jednoglasno donosi
 
ZAKLJUČAK

	Predlaže se obnova (vraćanje u prvobitni položaj) vertikalne signalizacije na slijedećim lokacijama:
Ivanovićeva ulica kod kbr.1, Ivanovićeva ulica kod kbr.17, Ivanovićeva ulica kod kbr. 7, Slanovečka cesta kod kbr. 13, Slanovečka cesta kod kbr. 154,  Slanovečka cesta kod kbr. 151, Čučerska cesta kod kbr. 132, Jalševečka kod kbr. 1, Jalševečka kod kbr.40, Čopci kod kbr.41.
Također, predlaže se ponovno postavljanje table s oznakom područja Mjesnog odbora Dankovec u Slanovečkoj cesti.  


Ad. 2 Zaključak o prijedlogu za gradnju potpornog zida u ulici Pukleki – donošenje zaključka;
Nakon provedene rasprave, Vijeće jednoglasno donosi

ZAKLJUČAK

1. Ponovno je razmotren zahtjev vlasnika objekta u ulici Pukleki 1A, koji objekt vlasnik zbog oštećenja i dotrajalosti ima namjeru ukloniti. Navedeni objekt se nalazi niže od nivoa ulice Pukleki i predstavlja svojevrstan potporni zid samoj ulici. Stoga postoji bojazan vlasnika da bi tijekom rušenja objekta moglo doći i do urušavanja ceste.
2. Sukladno gore navedenom, Vijeće predlaže hitnu izgradnju potpornog zida u ulici Pukleki u dužini od cca 20 m ili postavljanje zaštitne ograde, a zbog opasnosti od urušavanja kolnika koji je nedavno asfaltiran i uređen te radi sigurnosti svih sudionika u prometu, građana i vozila. 
3. Također, predlaže se održavanje terenskog očevida radi utvrđivanja stanja na navedenoj lokaciji, procjene rizika za građane, definiranje aktivnosti i mjera potrebnih za rješavanje navedene problematike te određivanje službe u čijoj je nadležnosti provođenje tih mjera. Predlaže se terenskim očevidom odrediti i rok za izvođenje radova te imenovati osobe mjerodavne za provedbu i nadzor izvedenih radova. 
4. Napominje se da je o navedenoj problematici Vijeće već donijelo zaključak na svojoj 5. sjednici, održanoj 21. listopada 2025., ali isti nije realiziran niti Vijeće ima ikakvih daljnjih saznanja. Stoga se Vijeće ograđuje od snošenja bilo kakve odgovornosti u slučaju nepoželjnih posljedica radi nepostupanja.

Ad.3   Zaključak o prijedlogu za proširenje kolnika u Slanovečkoj cesti – donošenje zaključka;
Nakon provedene rasprave, Vijeće jednoglasno donosi

ZAKLJUČAK

1.  Predlaže se proširenje kolnika Slanovečke ceste kod križanja s ulicom Šiprunec, u dužini od cca 30 m, obzirom na suženje kolnika na navedenoj dionici ceste, odnosno tzv.“uskog grla“ te otežano mimoilaženje vozila (autobusa, kamiona i osobnih automobila). 
2. Na predmetnoj lokaciji nalaze se i autobusna stajališta, pa su putnici na stajalištima često izloženi velikoj koncentraciji prašine i „prštanju“ kamenčića koja odbacuju vozila prilikom međusobnog mimoilaženja. 
3. Vezano uz gore navedeno, predlaže se održavanje terenskog očevida radi utvrđivanja stanja na navedenoj lokaciji, procjene rizika za građane, definiranje aktivnosti i mjera potrebnih za rješavanje navedene problematike te određivanje službe u čijoj je nadležnosti provođenje tih mjera. Predlaže se terenskim očevidom odrediti i rok za izvođenje radova te imenovati osobe mjerodavne za provedbu i nadzor izvedenih radova. 
4. Vijeće se ograđuje od snošenja bilo kakve odgovornosti u slučaju nepoželjnih posljedica radi nepostupanja.

Ad. 4   Zaključak o prijedlogu lokacija za rješavanje problematike slivno-oborinske odvodnje – donošenje zaključka;    
Nakon provedene rasprave, Vijeće jednoglasno donosi

ZAKLJUČAK

I/ Predlaže se rješavanje problematike slivno-oborinske odvodnje na slijedećim lokacijama:
1. Čučerska cesta kod kbr. 254 
Predlaže se sanacija postojećeg sustava oborinske odvodnje, ugradnja cijevi većeg profila te odgovarajućeg slivnika, koji će tijekom intenzivnih oborina moći prihvatiti i odvesti veće količine oborinske vode u potok Čučerska Reka. Time bi se spriječilo zadržavanje vode na kolniku, što predstavlja opasnost za sigurno odvijanje prometa. Dodatno, s druge strane prometnice nalazi se nogostup koji je u potpunosti propao i zarastao u korov, zbog čega ga je potrebno sanirati i dovesti u funkcionalno i sigurno stanje za pješake.
2. Čučerska cesta kod kbr. 104
Predlaže se izvršiti sanaciju slivno-oborinskog kanala koji je oštećen i urušen te  je trenutno rupa od cca 2m koja predstavlja ozbiljnu opasnost za prolaznike, osobito djecu. S obzirom na to da se predmetna lokacija nalazi neposredno uz autobusno stajalište i pješački prijelaz, navedeno oštećenje ugrožava sigurnost pješaka te ga je potrebno žurno sanirati. 
3. Jalševečka cesta kod kbr. 1
Predlaže se izvršiti sanaciju (ugradnju i odštopavanje) sustava oborinske odvodnje Čučerska cesta kod kbr.108, na k.č.br. 13727. Na predmetnoj lokaciji, ispred raspela te prostora za odmor s klupom i stolom, tijekom oborina dolazi do zadržavanja velikih količina vode, zbog čega je područje često poplavljeno. Oborinska voda potom se slijeva prema raskrižju s Čučerskom cestom, gdje se dodatno zadržava na kolniku, čime se ugrožava sigurnost odvijanja prometa te kretanje pješaka. Stoga je potrebno hitno osposobiti sustav odvodnje kako bi se omogućilo učinkovito prikupljanje i odvodnja oborinskih voda.
4. Slanovečka cesta kod kbr. 116
Predlaže se izvršiti sanaciju šahta za oborinsku vodu na raskrižju Pirinove ulice i Slanovečke ceste, odmah uz k.č.br. 11999/2, koji odvodi oborinsku vodu, budući da je isti bez zaštitnog poklopca te predstavlja ozbiljnu opasnost za pješake i sudionike u prometu. Postoji rizik od pada osoba u otvoreni šaht, kao i mogućnost oštećenja vozila, zbog čega je potrebno žurno osigurati i sanirati predmetnu lokaciju.
5. Ivanovićeva ulica od kbr 29 do potoka Čučerska Reka 
Predlaže se pristupiti projektiranju i izgradnji sustava slivno-oborinske odvodnje te mjera zaštite od poplava u Ivanovićevoj ulici, na dionici od kućnih brojeva 39 do 52 (jedan krak) te od kućnog broja 29 do potoka Čučerska Reka (drugi krak). Sustav je potrebno izvesti uz prometnicu kako bi se osiguralo učinkovito prikupljanje i odvođenje oborinskih voda te spriječilo plavljenje kolnika, križanja i okolnih privatnih parcela te samim time i šteta na privatnoj imovini. Trenutno tijekom intenzivnih oborina dolazi do izlijevanja vode na prometnicu i okolne površine, što uzrokuje materijalnu štetu na privatnoj imovini te značajno otežava i ugrožava sigurno kretanje pješaka, osobito djece koja svakodnevno koriste ovu trasu na putu do obližnje osnovne škole. Mjesni odbor je više puta ukazivao i tražio rješenje za navedeni problem. Zaprimljena je i peticija stanovnika predmetne ulice, potpisana od strane većeg broja građana ulice, kojom se traži žurna realizacija projekta radi zaštite ljudi i imovine te osiguranja sigurnog odvijanja prometa.

II/ Vezano uz gore navedeno, predlaže se održavanje terenskog očevida radi utvrđivanja stanja na navedenoj lokaciji, procjene rizika za građane, definiranje aktivnosti i mjera potrebnih za rješavanje navedene problematike te određivanje službe u čijoj je nadležnosti provođenje tih mjera. Predlaže se terenskim očevidom odrediti i rok za izvođenje radova te imenovati osobe mjerodavne za provedbu i nadzor izvedenih radova. 

III/ Vijeće se ograđuje od snošenja bilo kakve odgovornosti u slučaju nepoželjnih posljedica radi nepostupanja.

Ad. 5 Pitanja, prijedlozi i obavijesti
	Dogovoren je termin slijedeće sjednice za 16. srpnja 2026. (četvrtak) u 19,00 sati.


Završeno u 21,15 sati.
KLASA: 024-08/26-003/1308
URBROJ: 251-13-11-6/017-26-2
U Zagrebu, 18. lipnja 2026.godine

Zapisnik sastavio: Dražen Zrinski      
Zapisnik stručno i tehnički obradila: Sandra Šukunda
                                      						       Predsjednik 
Vijeća Mjesnog odbora Dankovec           
                                                                                                                    Ivica Ivanović        
                                                                    ______________________

